Ludovicus, Dei gratia Francorum rex: Universis presentes litteras inspecturis, salutem. Notum facimus quod cum in certa causa mota et pendente coram dilectis et fidelibus consiliariis nostris gentibus requestas palatii nostri Parisius tenentibus, inter dilectum et fidelem et consiliarium nostrum episcopum Autissiodorem, actorem et conquerentem in casu novitatis et saisine, ex una parte, et fratrem Johanem de Chasluz, priorem prioratus d’Andrie, diecesis Autissiod., deffensorem et opponentem in dicto casu ex altera. Pro parte ipsius actoris plura facta et rationes proposite extitissent ad finem seu fines quod causis et mediis latius in processu declaratis, ipse in possessione et saisina ecclesiam parochialem d’Andrie, in supradicti prioratus ecclesia sitam, visitandi prout alias ecclesias parochiales sue diecesis facere poterat: in possessione etiam et saisina quod dicta visitatione in supradicta parochiali ecclesia d’Andrie per ipsum actorem facta, prefatus deffensor qui ad causam antedicti sui prioratus minorem partem decimarum et oblationum ac aliorum jurium parochialium totius dicte parrochie et territorii d’Andrie percipiebat eidem actori procurationem, ad causam dicte visitationis debitam, in pastu et in pecunia numerata, ad optionem dicti deffensoris, solvere tenebatur manu teneretur et conservaretur, ac in suis expensis jam dictus deffensor condemnaretur. Pro parte vero dicti deffensoris plura etiam facta et rationes ex diverso proposite extitissent, ad finem seu fines quod causis et mediis latius in processu declaratis diceretur, et declararetur supradictum actorem ad premissa petendum et requirendum inadmissibilem fore et esse, et admittebatur quod ipse deffensor a prefatis demandis, requestis et conclusionibus absolveretur, quodque in suis expensis idem actor condemnaretur, tantumque processum extitisset quod dictis partibus auditis et in factis contrariis et inquesta, ipsaque postmodum hinc inde facta et ad judicandum recepta, litterisque, titulis et munimentis per utrumque dictarum partium traditis ac productis in jure appunctatis supradicti consiliarii nostri per eorum sententiam, pretactum actorem in possessione et saisina predeclaratam ecclesiam parrochialem de Andrie infra metas sue diecesis predicte sitam, visitandi, in possessione etiam et saisina quod dicta visitatione per eum facta pretactus deffensor et opponens, ut prior dicti prioratus d’Andrie, et qui ad causam ipsius prioratus majorem partem decimarum et jurium parrochialium dicte parrochie capiebat, et procurationem ad causam dicte visitationis in pastu aut in pecunia numerata ad optionem dicti deffensoris debitam eidem actori, juxta facultates et revenutas quas dictus deffensor in juribus parrochialibus dicte ecclesie parrochialis percipiebat, solvere tenebatur; in possessione etiam et saisina quod dicta visitatione per dictum episcopum facta, pretactus deffensor solutionem procurationis, ut premittitur, debite impedire, contradicere aut renuere minime poterat, manutenuissent et conservassent ac pretactum deffensorem in ejusdem actoris expensas condemnassent, fuit a dicta sententia pro parte ejusdem deffensoris et opponentis ad nostram parlamenti curiam appellatum. Auditis igitur in dicta curia nostra partibus antedictis in causa appellationis predicte, processuque an bene vel male fuerit appellatum ad judicandum recepto, eo viso et diligenter examinato, per judicium prefate curie nostre dictum fuit supradictos consiliarios nostros bene judicasse, et dictum appellantem male appellasse, et emandabit idem appellans in expensis hujusmodi cause appellationis condemnando; earumdem expensarum taxatione prefate curie nostre reservata. In cujus rei testimonium presentibus litteris nostrum jussimus apponi sigillum. Datum Parisius in parlamento nostro, octava die martii, anno Domini millesimo quadringentesimo sexagesimo quinto. Per judicium curie: Cheneteau.